Универзитет у Новом Саду

Филозофски факултет

Проф. др Дејан Микавица

Наставно-научном већу

Филозофског факултета Универзитета у Нишу

Рецензија рукописа књиге проф. др Славише Недељковића ***Дахијска времена на Косову и Метохији (1878* – 1899)**

Прочитали смо рукопис проф. др Славише Недељковића *Дахијска времена на Косову и Метохији (1878–1899)* и имамо част да поднесемо следеће мишљење.

Др Славиша Недељковић припада нараштају српских историчара (др Милош Јагодић, др Александра Новаков, др Урош Шешум и други), који последњих година предано и посвећено проучавају политичке, друштвене и просветне прилике Срба који су у 19. и 20. веку живели на територији Османског царства. Резултат укупног њиховог рада су бројне монографије, студије и чланци и потпуно нова сазнања о положају Срба и уопште хришћана у европском делу Османског царства. Др Недељковић је аутор монографија *Србија и Косово и Метохија (1856–1897)*, Ниш 2012, *Из политичког и црквено-просветног живота Срба у Старој Србији и Македонији у 19. веку*, Врање 2017, као и већег броја научних радова. Недељковићево изучавање живота и положаја Срба у Османском царству које траје око две деценије, учинило га је једним од бољих познавалаца ове важне и сложене научне проблематике, директно повезане са српском, али и са балканском историјом 19. и почетка 20. века. То потврђује и рукопис пред нама, који се састоји из два комплементарна дела.

У првом делу рукописа *У вртлогу анрахије (1878–1899)* аутор представља живот Срба на Косову и Метохији и њихову борбу за опстанак. Храброст и страдања која су пратила ту борбу аутор је представио кроз обиље историјских извора, што рукопису даје пуни научни кредибилитет. Исламизоване Арбанасе османске власти су истурале на браник очувања територијалног интегритета Турске империје а њихови одреди борили су се у редовима турске војске или су као нерегуларна војска учествовали у гушењу буна и устанака хришћана у Турској кроз читав 19. век. Семе зла посејано између два народа у раном 19. веку, клијало је и расло је брзо, крећући се ка истребљењу Срба са простора Османског царства, које су османске власти подстицале тежећи ка верској хомогенизацији становништва. Док су султан и Порта користили Арбанасе као ударну силу против српског народа на Косову и Метохији, Аустро-Угарска је настојала да Призренску лигу и арбанашки национални покрет окрене против Србије и Црне Горе које су по мишљењима бечких политичара били главна препрека германском продору ка Солуну. Оснивањем Призренске а потом и Пећке лиге верска и етничка нетрпељивост Арбанаса према Србима добила је нов политички задатак - систематско истребљивање Срба које је на простору Косова и Метохије добило апокалиптичне размере.

У другом делу монографије *Србија и српски народ на Косову и Метохији* аутор је представио изазове са којима се српска држава суочавала не би ли сачувала своје саплеменике у централним областима Старе Србије. Краљевина Србија није могла да остане равнодушна према судбини својих сународника на Косову и Метохији. Главни циљ њене политике сводио се на побољшање положаја српског народа. Отварање конзулата у Приштини омогућио је бољи увид у прилике на Косову и Метохији. Како су оне биле веома лоше за српски народ у Османском царству, Србија је настојала да дипломатским путем приволи Порту да Србима бар обезбеди личну и имовинску безбедност. Сва настојања, међутим, остајала су без успеха. Државни интерeс налагао је Османском царству да не чини такве уступке а Србија, са друге стране, није располагала механизмима да на то приволи Царство. Аутор је своје закључке у рукопису монографије извео на основу критичке анализе релевантних историјских извора и литературе. То нам омогућава да из новог угла, много дубље и свеобухватније сагледамо политичке и друштвене процесе код српског народа на Косову и Метохији у последњим деценијама 19. века. Са чврстим начелима о научном раду и науци уопште, аутор се држи правила да се истина не сме изокренути, дискердитовати или фалсификовати. Он не улепшава догађаје, већ их једноставно приказује онакве какви јесу. Држећи се објективности, аутор разоткрова истину, која често зна да буде непопуларана и горка. Недељковић је у свом рукопису јасно показао да се истраживач објективном виђењу историје може приближити једино свеобухватним сагледавањем процеса који се узајамно прожимају. Карактер предмета истраживања, односно међусобна повезаност појединих питања, утицала је на аутора приликом саме структуре монографије. Без јасне и прецизне хронологије, није могуће расветлити ни један од постављених проблема а истовремено чист хронолошки приступ теми умањио би могућност изоштравања појединих битних историјских питања попут односа између балканске политике великих сила и положаја српског народа у Царству. Зато се аутор определио за комбиновaни приступ, односно примарно хронолошки и секундарно проблемски. Овако одабран тематски приступ омогућава да се поједина поглавља могу читати и засебно не нарушавајући при том структуру рукописа као целине. На основу добијених и адекватно презентованих података, аутор је дао зрео и добро утемељен рад. Писано лепим и разговетним стилом ово дело унапређује српску историографију и даје ново виђење проучавању историје српског народа на Косову и Метохији у последњим деценијама 19 века.

Рукопис проф. др Славише Недељковића одликују вредности и јединственост и он представља значајан допринос проучавању историје српског народа у 19. веку. На основу свега реченог, имамо част да свесрдно препоручимо за објављивање рукопис ***Дахијска времена на Косову и Метохији (1878 – 1899).***

С поштовањем,

Проф. др Дејан Микавица У Новом Саду, 16. април 2019. године